Eienaar van kuierplek in hof oor man se moord | Maroela Media
Die eienaar van ŉ kuierplek in Melville, Johannesburg, is in hegtenis geneem op aanklag dat hy glo ŉ voormalige rugbyspeler vermoor het en sal na verwagting Dinsdag in die Newlands-landdroshof verskyn.
“Die verdagte is Sondag in hegtenis geneem,” het kol. Lungelo Dlamini, woordvoerder van die polisie, gesê. Thulani Popoyi (28) se liggaam is Sondagoggend buite die Dollar Table aangetref. Die polisie vermoed dat hy in ŉ bakleiery betrokke was of aangerand is.
“Hy het talle beserings gehad en daar is moontlik ŉ skerp voorwerp gebruik.” Dlamini het gesê die polisie verwag om binnekort nog mense in hegtenis te neem in verband met die moord.
Volgens The Star was Popoyi saam met vriende by die Dollar Table toe hy omstreeks 01:30 verdwyn het. Hy het glo badkamer toe gegaan maar nooit teruggekeer nie.
Volgens die berig het Popoyi vir die Pirates-rugbyklub gespeel en ook voorheen vir die Lions.